חוק חדלות פירעון ושיקום כלכלי (תיקון מס' 3), התש"ף-2020 
הצעת חוק ממשלתית, הכנסת ה-23
פורסם: ספר החוקים, חוברת 2813, עמ' 154, 2020-06-30T00:00:00+03:00
התיקון האריך את הוראת השעה שמאפשרת מינוי נאמנים שלא מתוך רשימת הנאמנים שתגובש לפי חוק חדלות פירעון ושיקום כלכלי, התשע"ח–2018. 
לפי החוק, כשניתן צו לפתיחת הליכים, ממונה נאמן בהליך שהוא בעל תפקיד האחראי לניהול הליכי חדלות הפירעון. בשל הסמכויות הרחבות שמוענקות לו נקבעו לתפקיד תנאי כשירות ברורים והליך מינוי שמורכב מכמה שלבים, ביניהם מינוי ועדה ציבורית שתגבש רשימת נאמנים כשירים, תוך הסתמכות על תקנות שמוטל על שר המשפטים להתקין. בשל מערכות הבחירות העוקבות הממשלה לא הספיקה להשלים את ההיערכות למינוי הנאמנים לפי ההסדר שבחוק. לכן, נוספה לו הוראת שעה עד ליום 1 ביולי 2020 שלפיה מינוי נאמנים ייעשה שלא מתוך הרשימה שקובע החוק, אלא לפי תנאי כשירות והליך מינוי כפי שנהגו לפני כניסת החוק לתוקף. התיקון האריך את אותה הוראת השעה עד ליום 1 במרץ 2021. 
כמו כן, החוק קובע כי הממונה ימנה נאמנים לפי אמות מידה שוויוניות שיגבש ויפרסם, בתיקון הובהר, שאם חל גידול משמעותי במספר הליכי חדלות פירעון של יחיד, יבחן הממונה את הצורך בהגדלה של מספר הנאמנים שרשאים להתמנות לפי אותן אמות מידה.